ภัยแล้งทำศก.หด0.5%
คลังประเมินวิกฤตภัยแล้งสะเทือนเศรษฐกิจขยายตัวลดลง 0.5% ต่อปี จากที่ประมาณการไว้เดิมก่อนหน้านี้
25 มิ.ย. 2558

คลังประเมินวิกฤตภัยแล้งสะเทือนเศรษฐกิจขยายตัวลดลง 0.5% ต่อปี จากที่ประมาณการไว้เดิมก่อนหน้านี้
นายสมหมาย ภาษี รมว.คลัง เปิดเผยว่า ปัญหาภัยแล้งขณะนี้มีความรุนแรงจะทำให้การขยายตัวทางเศรษฐกิจปีนี้ลดลงประมาณ 0.5% ต่อปี ตัวอย่างเช่นหน่วยงานไหนประมาณการว่าเศรษฐกิจปีนี้จะขยายตัวได้ 3.5% ต่อปี ก็จะเหลือ 3% ต่อปี
"ภัยแล้งอาจจะกระทบกับเศรษฐกิจไทยให้ลดลงมากกว่า 0.5% ก็ได้ หากออกมาตรการดูแลยังไม่ทั่วถึง หรือกระทบน้อยกว่า 0.5% ก็ได้ หากมาตรการที่รัฐบาลออกมาช่วยได้ผลดี ซึ่งรัฐบาลจะมีการออกมาตรการออกมาแก้ปัญหาภัยแล้งให้ตรงจุดเพิ่มเติมมากขึ้น" นายสมหมาย กล่าว
นายสมหมาย กล่าวว่า ขณะนี้ต้องเร่งหน่วยงานต่างๆ ให้เร่งลงทุนโครงการลงทุนของปีงบประมาณ 2558 ที่เหลืออยู่มาก และงบลงทุนในปี 2559 ที่กำลังจะพิจารณาเสร็จ เพื่อให้เกิดการจ้างงานซึ่งจะบรรเทาผลกระทบทางเศรษฐกิจที่เกิดจากปัญหาภัยแล้งได้ระดับหนึ่ง
ทั้งนี้กระทรวงการคลังประมาณการเศรษฐกิจปีนี้จะขยายตัวได้ 3.7% ต่อปี ธนาคารแห่งประเทศไทย (ธปท.) ประมาณการที่ 3% ต่อปี และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประมาณการไว้ที่ 3-4% ต่อปี